Poliisi kertoo Twitterissä, että Aarnio on ilmoittautunut vankilaan.

Jari Aarnio Helsingin käräjäoikeudessa marraskuussa 2018.

Hovioikeus antoi tänään päätöksen Jari Aarniota koskevassa huumevyyhdissä. Aarnio sai rangaistukseksi kymmenen vuotta vankeutta.

Hovioikeus määräsi Aarnion välittömästi vankilaan. Hän odotti päätöstä vapaalla jalalla.

Aarnio ei ainakaan aamupäivällä ollut kotonaan, eikä vastannut puhelimeen. Aarnio asuu Porvoossa.

Iltalehden tietojen mukaan Sörnäisissä sijaitseva vankila on Aarnion sijoitusvankila, ja asia on etukäteen ollut myös Aarnion tiedossa.

Iltalehti ja useat muut median edustajat odottivat torstai-iltana Sörnäisten vankilan edustalla, mutta Aarniota ei nähty saapuvaksi vankilaan.

Tästä tapaus Aarniossa on kyse:

Helsingin huumepoliisin entisen päällikön Jari Aarnion tuomio ei muuttunut merkittävästi hovioikeuden torstaina antamassa päätöksessä.

Aarnio sai rangaistukseksi kymmenen vuotta vankeutta.

Päätöksessä oli käytännössä kyse siitä, pitikö hovioikeus Aarniota niin sanottuna Pasilan miehenä, joka järjesti Suomeen tynnyreissä liki 800 kiloa hasista. Käräjäoikeus katsoi niin, ja hovioikeus piti käräjäoikeuden aiemmin antaman tuomion pääosin ennallaan.

Hovioikeus katsoi Aarnion syyllistyneen viiteen törkeään huumausainerikokseen sekä törkeään todistusaineiston vääristelemiseen, oikeudenkäytössä kuultavan uhkaamiseen ja lukuisiin virkarikoksiin.

Hovioikeuden mukaan uudet näytöt – kuten huumerikosyksiköstä saadut kulunvalvontatiedot – ovat antaneet vahvaa lisätukea sille, että Aarnio on ollut Pasilan mies, joka käytti prepaid-liittymiä hasiksen maahantuonnin ja levityksen järjestelemiseen.

Aarnion mukaan Pasilan miestä ei ollut koskaan olemassakaan, vaan prepaid-liittymiä käytti joukko poliisimiehiä laillisiin tarkoituksiin.

Aarnion maksettavaksi on määrätty erilaisia korvauksia lähes 70 000 euroa.

Poikkeuksellista on se, että grammaakaan hasislastista ei ole löytynyt tai saatu takavarikkoon. Hasista säilytettiin tynnyreissä, ja tätä Aarnio-tapauksen osaa onkin kutsuttu tynnyrivyyhdiksi.

Alkoi vuonna 2013

Huumevyyhtiä koskeva rikosprosessi sai alkunsa vuonna 2013.

Helsingin käräjäoikeus tuomitsi Aarnion aiemmin kymmenen vuoden vankeuteen kuudesta törkeästä huumerikoksesta ja 16 muusta rikoksesta. Pieniltä osin Aarnion syytteet hylättiin hovissa.

Hovioikeuden mukaan rikokset ovat olleet erittäin vakavia ja vahingollisia ja osoittaneet poliisin päällikkövirassa toimivalta henkilöltä poikkeuksellista häikäilemättömyyttä.

Myös Aarnion rikoskumppaneita tuomittiin pitkiin vankeusrangaistuksiin. United Brotherhood -rikollisjengin entinen johtaja Keijo Vilhunen, eläkkeellä oleva maatalon emäntä Seija Kortekallio-Lampi sekä Malmin naiseksi kutsuttu Mari Romano saivat rangaistukset.

Samassa vyyhdissä syytettiin myös neljää Aarnion alaisuudessa toiminutta poliisia erilaisista virkarikoksista.

Keijo Vilhusen kymmenen vuoden vankeustuomio pysyi ennallaan hovioikeudessa.

Hovioikeus määräsi tuoreessa päätöksessään Aarnion, Vilhusen ja Romanon heti vangittaviksi.

Ei viraltapanoa

Kortekallio-Lammen tuomio aleni hovissa seitsemästä vuodesta kahteen vuoteen vankeutta. Aiemmin kolmen vuoden ja kahden kuukauden vankeustuomion saaneen Romanon tuomio aleni kahdella kuukaudella.

Aarnion alaisena työskennelleen Mikael Runebergin kolmen ja puolen vuoden vankeustuomio lieventyi hovioikeudessa sakoiksi. Käräjäoikeuden aiemmin määräämä viraltapano ja sotilasarvon menetys hylättiin hovioikeudessa.

Jokelan vankilan apulaisjohtajan Jarmo Salmisen syytteet virkasalaisuuden ja virkavelvollisuuden rikkomisesta hylättiin hovioikeudessa perusteettomina. Salminen oli antanut muita vankeja koskevia tietoja Aarniolle.

Hovioikeuden pääkäsittely kesti kaikkiaan 86 istuntopäivää syyskuun 2017 ja kesäkuun 2018 välisenä aikana.

Aarnio odotti hovioikeuden päätöstä vapaalla jalalla. Hänet oli torstaiaamuna hovioikeuden päätöksellä määrätty vangittavaksi välittömästi.